ΑΘΗΝΑ 12/12/2019

ΑΡ. ΠΡΩΤ.: 2398

ΠΡΟΣ: 1. ΥΠΟΥΡΓΟ ΥΓΕΙΑΣ

κο ΒΑΣΙΛΗ ΚΙΚΙΛΙΑ

2. ΥΦΥΠΟΥΡΓΟ ΥΓΕΙΑΣ

κο ΒΑΣΙΛΗ ΚΟΝΤΟΖΑΜΑΝΗ

ΚΟΙΝ.: ΣΩΜΑΤΕΙΑ ΜΕΛΗ

**ΘΕΜΑ: Ειδική άδεια Ν.2071/1992**

Κύριε Υπουργέ,

Οι Διοικήσεις Νοσοκομείων χορηγούν κατά το δοκούν την ειδική άδεια μετ’ αποδοχών του άρθρου 105 ν. 2071/1992 όπως επεκτάθηκε με την κοινή υπουργική απόφαση ΦΕΚ αρ. φύλλου 5489 6.12.2018.

Με βάση την ερμηνευτική εγκύκλιο αρ. πρωτ. Γ2α/οικ. 19064 12.3.2019, χορηγούνται εντός του πρώτου εξαμήνου 2019 οι 10 ημέρες ειδικής άδειας του έτους 2018 (Δεκέμβριος 2017- Δεκέμβριος 2018). Απόρροια της καθυστέρησης έκδοσης της ερμηνευτικής εγκυκλίου που εκδόθηκε Μάρτιο 2019.

Αυτονόητο είναι ότι οι συνάδελφοι που εργάζονται στα εν’ λόγω τμήματα που περιγράφονται στην κοινή υπουργική απόφαση, δικαιούνται δεύτερο10ήμερο ειδικής άδειας και για το έτος 2019 (Δεκέμβριος 2018- Δεκέμβριος 2019) που θα έπρεπε να χορηγηθεί κατ’ αντιστοιχία εντός του έτους 2019.

Σε Νοσοκομεία παρερμηνεύτηκε η ερμηνευτική εγκύκλιος και μετακυλύουν τις 10 ημέρες ειδικής άδειας του έτους 2019 στο έτος 2020. Έτσι χάνουν οι εργαζόμενοι των εν λόγω Νοσοκομείων τις 10 ημέρες της ειδικής άδειας του έτους 2019.

Στα περισσότερα Νοσοκομεία χορηγήθηκε η ειδική άδεια εντός του 2019 (κατ’ αναλογία σταδιακά εντός του έτους) ή όπου δεν χορηγήθηκε αναγνωρίζεται η ευθύνη από τις υπηρεσίες λόγω έλλειψης προσωπικού και θα χορηγηθεί εντός των πρώτων μηνών του τρέχοντος έτους.

Θα πρέπει να εκδοθεί διευκρινιστική εγκύκλιος από τις υπηρεσίες του Υπουργείου Υγείας προκειμένου να αποσαφηνιστεί το ζήτημα. Να δοθεί η ειδική άδεια του έτους 2019 όπου δεν δόθηκε εντός των πρώτων τριών μηνών του έτους 2020. Θεωρείται αυτονόητο ότι από το έτος 2019 και έπειτα, η ανωτέρω ετήσια ειδική άδεια πρέπει να δίνεται στους εργαζόμενους εντός του αντίστοιχου έτους.

Το νόημα της υπ’ αριθμ. Γ2α/οικ,19064/12.03.2019 εγκυκλίου του Υπουργείου Υγείας ήταν η μη απώλεια της ειδικής άδειας ούτε για το έτος 2018 με την για ένα εξάμηνο παράταση χορήγησής της και όχι η αέναη παράταση χορήγησής της.

Επειδή οι εργαζόμενοι δικαιούνται την ανωτέρω ειδική ετήσια άδεια για το τρέχον έτος 2019 και δεν την έχουν λάβει έως σήμερα και κινδυνεύουν από τις παραλείψεις των διοικήσεων να απολέσουν ένα αναφαίρετο δικαίωμα τους, (όπως συμβαίνει στα Νοσοκομεία Φλώρινας, Βέροιας, Νάουσας, Έδεσσας κλπ, σχετικό έγγραφο σας κοινοποιούμε), καλούμε την πολιτική ηγεσία του Υπουργείου Υγείας να δώσει κατεύθυνση στις διοικήσεις των Νοσοκομείων για την χορήγηση της ειδικής άδειας.

Ταυτόχρονα υπάρχουν τμήματα που λειτουργούν ως Μονάδες (π.χ. καρδιολογικά, ή άλλα ειδικά τμήματα, επόπτες υγείας) που δεν λαμβάνουν οι εργαζόμενοι την ειδική άδεια. Θα πρέπει να συμπεριληφθούν με βάση τη πρόταση που έχουμε καταθέσει.

ΓΙΑ ΤΗΝ Ε.Ε. ΤΗΣ ΠΟΕΔΗΝ

Ο ΠΡΟΕΔΡΟΣ Ο ΓΕΝ.ΓΡΑΜΜΑΤΕΑΣ

ΜΙΧΑΛΗΣ ΓΙΑΝΝΑΚΟΣ ΧΡΗΣΤΟΣ ΠΑΠΑΝΑΣΤΑΣΗΣ